1.ปัจจัยความเสี่ยง

ความเสี่ยงในการประกอบธุรกิจ 

บริษัทฯ ได้จัดตั้งคณะกรรมการบริหารความเสี่ยง
เพื่อให้มีการบริหารจัดการความเสี่ยงในทุกด้านอย่างเหมาะสมโดยคณะกรรมการบริหารความเสี่ยง
ประกอบด้วยผู้บังคับบัญชาทุกฝ่ายที่เป็นหน่วยงานหลักของบริษัทฯ
โดยมีการประชุมร่วมกันอย่างต่อเนื่องเป็นประจำทุกเดือน
เพื่อติดตามการดำเนินงานตามแผนการจัดการของแต่ละหน่วยงาน
และควบคุมความเสี่ยงในแต่ละหน่วยงานให้เป็นไปอย่างมีระบบและอยู่ในระดับที่ยอมรับได้
ปัจจัยความเสี่ยงในเชิงธุรกิจสามารถจำแนกออกได้ ดังนี้

ด้านผลิตภัณฑ์ บริษัท ฯ ผลิตสินค้าตามคำสั่งของลูกค้า โดยใช้วัตถุดิบหลักคือ ยาง แท่งและเส้นด้าย
ซึ่งเป็นวัตถุดิบที่มีราคาแพง
จึงมีความเสี่ยงที่จะถูกทดแทนโดยวัตถุดิบตัวอื่นสำหรับการนำไปใช้งานบางประเภท อย่างไรก็ดี
ด้วยคุณสมบัติของผลิตภัณฑ์ยางที่เราผลิตอยู่
ยังคงเป็นวัตถุดิบหลักที่ลูกค้ายังนำไปใช้ผลิตสินค้าในบางประเภท เช่น ผ้าอ้อมสำเร็จรูป
ชุดชั้นในบุรุษ-สตรี เสื้อผ้าเด็ก ชุดกีฬา เป็นต้น และยังมีการวิจัยและพัฒนาผลิตภัณฑ์อยู่เสมอ
รวมทั้งการลงทุนในเครื่องจักรใหม่ ๆ ที่มีความยืดหยุ่นสูง
ทำให้สามารถตอบสนองความต้องการของลูกค้าและตลาดได้ดีขึ้น
ผลกระทบในปัจจัยเสี่ยงดังกล่าวจึงลดลง

ด้านลูกค้า บริษัทฯลดความเสี่ยงที่ต้องพึ่งพาลูกค้ารายใหญ่เพียงรายเดียว โดยการขยายตลาดใหม่ๆ
เพิ่มลูกค้ารายใหม่ๆ และในขณะเดียวกันก็พยายามเพิ่มยอดขายของลูกค้ารายย่อย
ด้วยการนำเสนอผลิตภัณฑ์ที่หลากหลายมากขึ้น

นโยบายการบริหารความเสี่ยง

ตามมาตรฐานการบัญชีฉบับที่ 48
เรื่องการแสดงรายการและการเปิดเผยข้อมูลสำหรับเครื่องมือทางการเงิน
บริษัทฯมีเครื่องมือทางการเงินที่สำคัญที่แสดงในงบดุลประกอบด้วย
เงินสดและรายการเทียบเท่าเงินสด ลูกหนี้การค้า เงินลงทุนในบริษัทร่วม และเงินกู้ยืมระยะสั้น
บริษัทฯมีความเสี่ยงที่เกี่ยวข้องกับเครื่องมือทางการเงินดังกล่าว
และมีนโยบายในการบริหารความเสี่ยงดังนี้

ความเสี่ยงด้านสินเชื่อ

บริษัทฯมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า และลูกหนี้อื่น
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทฯจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ นอกจากนี้
การให้สินเชื่อของบริษัทฯไม่มีการกระจุกตัวเนื่องจากบริษัทฯมีฐานของลูกค้าที่หลากหลายและมีอยู่จำนวนมากราย
จำนวนเงินสูงสุดที่บริษัทฯอาจต้องสูญเสียจากการให้สินเชื่อคือมูลค่าตามบัญชีของลูกหนี้การค้า
และลูกหนี้จากการขายสินทรัพย์ที่แสดงอยู่ในงบดุล

ความเสี่ยงจากอัตราดอกเบี้ย

ความเสี่ยงจากอัตราดอกเบี้ยคือ
ความเสี่ยงที่การเปลี่ยนแปลงของอัตราดอกเบี้ยในตลาดในอนาคตจะส่งผลกระทบต่อการดำเนินงานและกระแสเงินสดของบริษัทฯ

บริษัทฯพิจารณาว่ามีความเสี่ยงจากอัตราดอกเบี้ยอยู่ในระดับต่ำ
เนื่องจากบริษัทฯมีสินทรัพย์และหนี้สินทางการเงินที่มีอัตราดอกเบี้ยใกล้เคียงกับอัตราตลาด
และจัดอยู่ในประเภทระยะสั้น

ความเสี่ยงจากอัตราแลกเปลี่ยน

บริษัทฯ มีคณะทำงานเกี่ยวกับอัตราแลกเปลี่ยน โดยมีการวิเคราะห์ผลกระทบอยู่ในระดับที่มีนัยสำคัญ
เนื่องจากสภาวะการณ์ในช่วงระยะเวลารอบปีที่ผ่านมา
อัตราแลกเปลี่ยนและค่าเงินบาทมีความผันผวนมาก ประกอบกับบริษัทฯ
มีธุรกรรมการส่งออกในสัดส่วนพอสมควร บริษัทฯ
มีมาตรการรองรับโดยจัดให้มีคณะทำงานเพื่อคอยติดตามสถานการณ์และบริหารจัดการเกี่ยวกับอัตราแลกเปลี่ยน
และรายงานและปรึกษาหารือกับผู้บริหารระดับสูง เพื่อตัดสินใจให้ทันต่อเหตุการณ์ ซึ่งโดยปกติ
บริษัทฯ จะป้องกันความเสี่ยงด้านอัตราแลกเปลี่ยนโดยใช้วิธีพิจารณาซื้อ Forward Contract
ตามแต่ละสถานการณ์ ให้เหมาะสม
นอกจากนี้มีการอบรมจากวิทยากรผู้เชี่ยวชาญทางด้านนี้มาให้ความรู้แก่ผู้บริหารในกลุ่มที่เกี่ยวข้องเป็นครั้งคราว
เพื่อให้ตระหนักถึงความสำคัญ และมีความรู้ และข้อมูล เพื่อประกอบการจัดการด้วย